**Puolustusministeriö**

kirjaamo@defmin.fi; jenni.herrala@defmin.fi

*(Lähetetty vain sähköpostilla)*

*Viite: Lausuntopyyntönne luonnoksesta hallituksen esitykseksi puolustusvoimista annetun lain 37 §:n ja Maanpuolustuskorkeakoulun annetun lain 16 §:n muuttamisesta; FI.PLM.2017-1954 / 56/40.02.00/2017*

lausunto

Väestörekisterikeskus toteaa lausuntonaan, että sillä ei ole huomauttamista eikä muutosehdotuksia viitekohdassa mainittuun hallituksen esitysluonnokseen.

Luonnoksen yleisperusteluissa mm. todetun mukaisesti kansalaisvaatimusta koskeva kysymys on yksi selvitettävä asia nimittämismenettelyssä silloin, kun virkaan voidaan nimittää vain Suomen kansalainen, jolla ei ole muun maan kansalaisuutta. Henkilöturvallisuusselvityksessä voidaan turvallisuusselvityslain (726/2014) 23 ja 25 § mukaisesti tukeutua muihinkin kuin hakijan itsensä antamiin tietoihin, muun muassa Väestörekisterikeskuksen väestötietojärjestelmän tietoihin.

Kuten tämän lausunnon liitteessä olevassa muistiossa (23.2.2017) tarkemmin kuvataan, muiden maiden kuin Suomen kansalaisuutta koskevissa väestötietojärjestelmän tiedoissa voi olla virheitä ja puutteita. Väestörekisterikeskus ei kuitenkaan näe oleellista ongelmaa siinä, että väestötietojärjestelmän tietoja käytettäisiin (muiden relevanttien lähteiden ja selvitysten rinnalla) turvallisuusselvityslain mukaisia menettelyjä noudattaen Suomen kansalaisen muiden mahdollisten kansalaisuuksien olemassa olon selvittämiseen. Prosessissa olisi kuitenkin huomioitava virheellisten kansalaistietojen olemassa olon mahdollisuus ja selvityksen kohteelle riittävät mahdollisuudet ryhtyä toimenpiteisiin virheellisten tietojen oikaisemiseksi.

Ylijohtaja Janne Viskari

Johtaja Timo Salovaara

LIITE Muistio: Kansalaisuustiedot väestötietojärjestelmässä, Väestörekisterikeskus 23.2.2017